
A V I Z

asupra propunerii legislative privind reglementarea raporturilor de muncă a zilierilor


În conformitate cu prevederile art.95 din Regulamentul Camerei Deputaţilor, republicat, cu  modificările  ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind reglementarea raporturilor de muncă a zilierilor,  transmisă cu adresa nr. Pl-x 737 din  29 noiembrie 2010, înregistrată sub nr.31/1117 din 2 decembrie 2010. 
Potrivit prevederilor art. 75 din Constituţia României, republicată, şi ale art.92 alin. (8) pct.1, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din 24 noiembrie 2010.

Consiliul Economic şi Social a transmis un aviz negativ cu privire la propunerea legislativă  cu adresa nr. 1487 din 28 iunie 2010. În aviz se precizează că noţiunea de zilier presupune prestare ocazională a muncii cu ziua, noţiune nereglementată de Codul muncii. De asemenea, se precizează în aviz, pentru prestarea unor activităţi întâmplătoare sau ocazionale, care exced raporturilor de muncă, există posibilitatea încheierii unui contract în condiţiile Codului civil.
             
În temeiul prevederilor art. 61 din Regulamentul Camerei Deputaţilor, republicat, cu modificările ulterioare, Comisia a dezbătut propunerea legislativă susmenţionată, în şedinţa din  15 decembrie 2010. 


Propunerea legislativă are ca obiect reglementarea  raporturilor de muncă temporară a zilierilor, relaţiile de muncă dintre angajator şi zilier, precum şi obligaţiile angajatorului faţă de ziler şi faţă de autorităţi. De asemenea, este reglementată modalitatea de soluţionare a conflictelor de muncă dintre angajator şi zilier şi sunt stabilite contravenţiile şi regimul de sancţionare a acestora, în cazul încălcării prevederilor legii.
         Membrii Comisiei au examinat propunerea legislativă supusă avizării, expunerea de motive şi avizul favorabil, cu observaţii şi propuneri, al Consiliului Legislativ nr. 826  din 28 iunie 2010. 

În urma dezbaterilor, cu unanimitate de  voturi, s-a hotărât avizarea favorabilă a propunerii legislative.


În raport cu obiectul şi conţinutul său, propunerea legislativă  face parte din categoria legilor ordinare.

